Na osnovu člana 38 stav 1 tačka 2 Zakona o lokalnoj samoupravi (“Službeni list CG”, br. 02/18, 34/19 i 38/20), a u vezi sa članom 38 stav 4 Zakona o teritorijalnoj organizaciji Crne Gore (“Službeni list CG”, br. 54/11, 26/12, 27/13, 62/13, 12/14, 3/16, 31/17, 86/18 i 3/20) na predlog Organizacionog odbora za stvaranje uslova za početak rada novoosnovane Opštine Tuzi, Skupština Opštine Tuzi na sjednici održanoj dana 23.12.2021.godine, donijela je

**ODLUKU**

**o privremenom uređenju odnosa između Glavnog grada i Opštine Tuzi**

**do konačne raspodjele imovine za stvaranje uslova za rad Opštine Tuzi**

**Član 1**

Ovom odlukom privremeno se uređuju odnosi između Glavnog grada i Opštine Tuzi, od značaja za rad Opštine Tuzi.

**Član 2**

Prenose se na Opštinu Tuzi u obimu prava koji posjeduje Glavni grad, parcele po posjedovnim listovima odnosno listovima nepokretnosti broj: 1991 KO Tuzi i 3212 KO Tuzi, kao i parcele br. 2315/1, 2997/1 , 2999/1 , 397 i 318/1 KO Tuzi.

Opština Tuzi na osnovu ove odluke stiče svojinska prava na gore navedenim nepokretnostima u obimu prava prethodnog imaoca, te će se upisati kod Uprave za katastar i državnu imovinu.

**Član 3**

Prenose se prava i obaveze Glavnog grada kao osnivača Javne ustanove Kulturno-informativni centar „Malesija” (u daljem tekstu: Ustanova) na Opštinu Tuzi.

Glavni grad izmiruje obaveze dospjele do 31. decembra 2021. godine i obaveze izzapočetihsudskih postupaka protiv Ustanove do 31. decembra 2021. godine.

Sredstva za finansiranje djelatnosti Ustanove od dana početka primjene ove odluke obezbjeđuju se iz budžeta Opštine Tuzi.

Danom stupanja na snagu ove odluke Opština Tuzi stiče pravo da se upiše kao osnivač Ustanove u Centralni registar privrednih subjekata.

**Član 4**

Služba zaštite i spasavanja Glavnog grada (u daljem tekstu: Služba zaštite) obavljaće poslove na teritoriji Opštine Tuzi, o čemu će gradonačelnik Glavnog grada i predsjednik Opštine Tuzi zaključiti poseban ugovor u skladu sa Zakonom o lokalnoj samoupravi.

U periodu od maja do septembra, Opština Tuzi će obezbijeđivati u Opštini Tuzi punkt za potrebe Službe zaštite.

Opština Tuzi plaća Službi zaštite mjesečnu naknadu u iznosu od 3.000,00 EUR za obavljanje poslova na teritoriji Opštine Tuzi.

**Član 5**

Na privredno društvo „Vodovod i kanalizacija/Ujësjellësi dhe kanalizimi” Tuzi čiji je osnivač Opština Tuzi, Društvo sa ograničenom odgovornošću „Vodovod i kanalizacija” Podgorica (u daljem tekstu: „Vodovod i kanalizacija” d.o.o. Podgorica) prenijeće vlasnička prava na infrastrukturi i instalacijama koje se nalaze na teritoriji Opštine Tuzi, o čemu će zaključiti sporazum u roku od 15 dana od dana početka primjene ove odluke.

Privredno društvo „Pijace / Tregjet” Tuzi čiji je osnivač Opština Tuzi preuzima zaposlene izDruštva sa ograničenom odgovornošću „Tržnice i pijace" Podgorica koji obavljaju poslove za pijacu u Tuzima, u skladu sa sporazumom kojim se uređuju međusobna prava i obaveze i koji će zaključiti direktori ovih društava u roku od 15 dana od dana početka primjena ove odluke.

**Član 6**

„Vodovod i kanalizacija” d.o.o. Podgorica će koristiti bunare „Vuksanlekići 2” i „Dinoša 2” za potrebe Glavnog grada, uz analizu na svake dvije godine, da li korišćenje bunara „Vuksanlekići 2” i „Dinoša 2” ugrožava vodosnabdijevanje Opštine Tuzi. U slučaju da korišćenje bunara ugrožava vodosnadbijevanje Opštine Tuzi, Glavni grad će u roku od jedne godine obezbijediti alternativna vodoizvorišta.

„Vodovod i kanalizacija” d.o.o. Podgorica će tokom trajanja korišćenja bunara „Vuksanlekići 2” i „Dinoša 2”, održavati sve bunare i servisirati obaveze za iste uz hlorizaciju vode koja se koristi za snabdijevanje vodom u Opštini Tuzi.

Privredno društvo „Vodovod i kanalizacija/Ujësjellësi dhe kanalizimi” Tuzi čiji je osnivač Opština Tuzi preuzima zaposlene iz„Vodovod i kanalizacija” d.o.o. Podgorica koji obavljaju poslove za Tuzi, u skladu sa sporazumom kojim se uređuju međusobna prava i obaveze koji će zaključiti direktori ovih društava u roku od 15 dana od dana početka primjene ove odluke.

**Član 7**

Nepokretnostima iz LN 2215 KO Tuzi, iz zahvata Urbanističkog projekta „Sanitarna deponija sa reciklažnim centrom” u Podgorici („Službeni list CG - Opštinski propisi”, broj 40/19), će upravljati i iste koristiti „Deponija” d.o.o. Podgorica u skladu sa planskom namjenom.

Usluge deponovanja komunalnog otpada koje pruža „Deponija” d.o.o. privrednom društvu čiji je osnivač Opština Tuzi do konačne raspodjele imovine biće bez naknade, o čemu „Deponija” d.o.o. Podgorica i privredno društvo čiji je osnivač Opština Tuzi zaključuju poseban sporazum.

**Član 8**

Javna rasvjeta i kablovi na stubovima i podzemni, koji se nalazi na teritoriji Opštine Tuzi, a koriste ih i servisiraju „Komunalne usluge” d.o.o. Podgorica, prenijeće se na privredno društvo čiji je osnivač Opština Tuzi u roku od 30 dana od dana početka primjena ove odluke, u skladu sa sporazumom kojim se prenose vlasnička prava i bliže određuju infrastruktura i instalacije koje se odnose na javnu rasvjetu i kablove.

Opština Tuzi preuzima obavezu plaćanja računa za javnu rasvjetu i troškove održavanja od dana 30. aprila 2022. godine.

**Član 9**

Gradonačelnik Glavnog Grada i predsjednik Opštine Tuzi će formirati zajedničku stručnu komisiju koja će predložiti konačnu raspodjelu imovine Organizacionom odboru za stvaranje uslova za početak rada novoosnovane Opštine Tuzi sa ciljem efikasnog funkcionisanja jedinica lokalnih samouprava i poštovanja implementiranih principa za podjelu imovine.

**Član 10**

Organizacioni odbor za stvaranje uslova za početak rada novoosnovane Opštine Tuzi predložiće način uređenja odnosa između Glavnog grada i Opštine Tuzi u dijelu koji nije uređen ovom odlukom u smislu razgraničenja i podjele imovine.

**Član 11**

Ova odluka dostaviće se na saglasnost Vladi Crne Gore u dijelu koji se odnosi na raspolaganje sa nepokretnom imovinom iz člana 2 ove odluke.

**Član 12**

Ova odluka stupa na snagu danom objavljivanja u „Službenom listu Crne Gore - Opštinski propisi”, a primjenjivaće se od 1. januara 2022. godine.

Broj: 02-030/21-15703

Tuzi, 23.12.2021.godine

**SKUPŠTINA OPŠTINE TUZI**

**Predsjednik,**

**Fadil Kajoshaj**